Joventut presenta l'oferta del Programa d'Oci Alternatiu Lluna Plena per a este trimestre
05 d’octubre 2017

![](/media/d25gvqzk/91lluna_plena_cuerpo.jpg) 

 La regidoria de Joventut de l'Ajuntament de Sagunt ha presentat l’oferta d'Oci Alternatiu per a este trimestre. El programa Lluna Plena, que ve desenvolupant-se en els últims anys, amplia de manera estable l'oferta en el nucli de Sagunt. L'objectiu del programa és oferir als i les jóvens la possibilitat de conéixer maneres alternatives d'oci on participen tant en el seu gaudi com en la seua planificació i execució.

El programa ve impulsat pels Corresponsals en els IES, el grup de voluntaris de la regidoria, i este curs té com a objectiu primordial la seua implantació en el nucli històric, de moment de manera provisional traslladant la seua seu a Sagunt a les instal·lacions del Centre Cultural Mario Monreal, a l'espera de les instal·lacions definitives que, segons el Pla Jove, aprovat en el ple del mes de juny, es preveu la construcció d'un nou Casal Jove a Sagunt.

Segons explica el regidor de Joventut, Guillermo Sampedro, “**cobrim una reivindicació que estava en el Pacte de Govern i que els propis jóvens venien reclamant, principalment a través del Fórum Jove i del Pla Jove. Esta era una de les demandes principals, la d'organitzar tallers i tornejos dins d'una programació estable d'oci per a adolescents en el nucli de Sagunt ja que fins ara, l'oferta d'activitats se centrava principalment en el nucli del Port**”. A més, tal com assenyala Sampedro, “**en pocs mesos hem passat d'organitzar Lluna Plena un dia al mes i només en el nucli del Port, a fer-ho totes les setmanes primer, i ara a fer-ho de manera simultània en els dos nuclis, Sagunt i Port, i a més dos dies per setmana, divendres i dissabte**”.

Les activitats consten d'un Esplai Jove on es poden trobar tota classe de jocs clàssics (futbolí, tennis de taula, billar…), jocs de taula i videojocs (amb Wii i PS4), que funcionaran en el Centre Cultural Mario Monreal tots els divendres i dissabtes de 18.00 a 21.00 hores i en el Casal Jove del Port de Sagunt els divendres i els dissabtes 17.30 a 21.00 hores. A açò se li sumaran els diferents tornejos i tallers, amb algunes novetats que s'incorporen en este exercici, com els de robòtica, que s'afigen als tallers que ja es venien impartint com els de doblatge de pel·lícules de cinema, cuina, grafit, pintura, fotografia, disseny, etc. A més, de forma puntual i en horari de vesprada i nit, es realitzaran activitats esportives en algun dels poliesportius municipals, així com excursions algun diumenge. És el cas del pròxim 22 d'octubre, amb Lluna Plena Natura, amb excursió al Parc El Pla d’Estivella amb excursió i torneig de paintball.

Este pròxim dissabte 7 d'octubre la regidoria de Joventut ha preparat tornejos de videojocs, jocs de taula, activitats de ball. A més, hi haurà dos tallers: fotografia, impartida pel col·lectiu Detripasaerosol i Doblatge de pel·lícules a càrrec de Pez en el agua. Durant esta setmana s'ha fet difusió en els centres educatius i un grup visitarà el dissabte el mercat medieval per convidar els més jóvens a participar en les activitats de la vesprada.

Per a més informació i per fer les inscripcions als tallers ho podeu trobar en www.llunaplena.saguntjove.es. 

 ![](/media/ttolnbty/91lluna-plena-octubre_cuerpo.jpg)

*   [](http://www.facebook.com/sharer.php?u=https://aytosagunto.es/va/actualitat/joventut-presenta-l-oferta-del-programa-d-oci-alternatiu-lluna-plena-per-a-este-trimestre/ "Facebook")
*   [](http://twitter.com/share?url=https://aytosagunto.es/va/actualitat/joventut-presenta-l-oferta-del-programa-d-oci-alternatiu-lluna-plena-per-a-este-trimestre/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/joventut-presenta-l-oferta-del-programa-d-oci-alternatiu-lluna-plena-per-a-este-trimestre/ "Linked In")
*   [](mailto:?body=https://aytosagunto.es/va/actualitat/joventut-presenta-l-oferta-del-programa-d-oci-alternatiu-lluna-plena-per-a-este-trimestre/)